นลท.เทขาย “ทองคำ” ฉุดราคาร่วงบาทละ 300 รูปพรรณขายออก 25,150 บ.รับดอลฯแข็ง
นักลงทุนเทขาย "ทองคำ" ฉุดราคาร่วงบาทละ 300 รูปพรรณขายออก 25,150 บาทรับดอลลาร์แข็งค่า
นักลงทุนเทขาย "ทองคำ" ฉุดราคาร่วงบาทละ 300 รูปพรรณขายออก 25,150 บาทรับดอลลาร์แข็งค่า
1 เม.ย. 2563

สมาคมค้าทองคำ รายงานว่า ราคาขายปลีกทอง (ทองคำ 96.5%) ในประเทศเช้านี้ (1 เม.ย.63)​ เมื่อเวลา 09.26 น. ปรับตัวลดลงจากเมื่อวานบาทละ 300 ตามสถานการณ์ราคาทองคำในตลาดโลก
โดยราคาทองคำแท่ง รับซื้อเข้าบาทละ 24,450.00 ขายออกบาทละ 24,650.00 ส่วนราคาทองรูปพรรณ รับซื้อเข้าบาทละ 24,013.44 ขายออกบาทละ 25,150.00
บริษัทหลักทรัพย์ โกลเบล็ก จำกัด ระบุว่า ราคาทองคำปรับตัวลงหลังธนาคารกลางรัสเซียประกาศยุติการซื้อทองคำเข้าทุนสำรอง อีกทั้งสหรัฐฯประกาศตัวเลขเศรษฐกิจทั้งราคาบ้านและความเชื่อมั่นผู้บริโภคปรับตัวขึ้นหนุนเงินดอลลาร์ให้แข็งค่าเป็นปัจจัยลบต่อราคาทองคำ
ด้านบริษัท วายแอลจี บูลเลี่ยน แอนด์ ฟิวเจอร์ส จำกัด ระบุว่า ราคาทองคำวานนี้ปิดปรับตัวลดลง 44.68 ดอลลาร์ต่อออนซ์ โดยราคาทองคำถูกแรงขายกดดันหลังจากช่วงที่ผ่านมาราคาพยายามทดสอบกรอบด้านบนหลายครั้งแต่ไม่สามารถทะลุผ่านไปได้
นอกจากนี้ ราคาทองคำยังได้รับแรงกดดันจากการเปิดเผยตัวเลขเศรษฐกิจสหรัฐฯที่ดีเกินคาด อาทิ ดัชนีผู้จัดการฝ่ายจัดซื้อ (PMI) เขตชิคาโก ซึ่งเป็นดัชนีชี้วัดภาคการผลิตในเขตมิดเวสต์ของสหรัฐฯ ร่วงลงน้อยกว่าคาดสู่ระดับ 47.8 และดัชนีความเชื่อมั่นของผู้บริโภคสหรัฐฯจาก Conference Board ที่ปรับตัวลงน้อยกว่าคาดสู่ระดับ 120.0 ในเดือนมี.ค. ประกอบกับดัชนี Dow Jones ปิดร่วงลง 410.32 จุด หรือ -1.84% จากความวิตกเกี่ยวกับผลกระทบทางเศรษฐกิจที่เกิดจากการระบาดของโควิด-19 เป็นอีกส่วนหนึ่งที่ก่อให้เกิดแรงขายเพิ่มเติมในตลาดทองคำจากความต้องการเงินสด
ด้านกองทุน SPDR ถือครองทองเพิ่ม +2.64 ตันสู่ระดับ 967 ตัน ทำให้ในปี 63 กองทุน SPDR ถือครองทองคำเพิ่มแล้ว +73.75 ตัน สะท้อนกระแสเงินทุนไหลเข้า ETF ทองคำ
สำหรับวันนี้ติดตามการเปิดเผยตัวเลขเศรษฐกิจสหรัฐ อาทิ การจ้างงานภาคเอกชนจาก ADP, ดัชนี PMI ภาคการผลิตจากมาร์กิตและ ISM และข้อมูลค่าใช้จ่ายด้านการก่อสร้าง